
Ajuts a la investigació 2026
Hospital Universitari Son Espases

A les millors publicacions científiques, a projectes pilot 
i a estades amb substitució en altres centres d’investigació nacionals i internacionals

Aquests ajuts es financen amb càrrec als fons per a despeses indirectes (overheads) obtinguts amb els estudis científics que duen a terme els professionals d’aquest Hospital. D’aquesta manera, la Comissió d’Investigació de l’HUSE vol promoure la cultura de la recerca, la millora de la competitivitat i l’augment de la massa crítica d’investigadors de l’Hospital.

1. Aspectes comuns
Poden optar a aquests ajuts els investigadors de l’HUSE, siguin personal del Servei de Salut o personal extern adscrit a un dels grups de recerca HUSE-IdISBa.

Els candidats que optin als ajuts han d’emplenar un dels formularis de sol·licitud de participació (annexos 1 o 4, segons el tipus d’ajut al qual optin) que s’adjunten a aquestes bases.

En el cas que les sol·licituds presentin defectes o que no es presentin tots els documents requerits, s’estableix un termini d’una setmana per esmenar-ho, havent-ho comunicat abans al candidat. Les sol·licituds que no es rectifiquin no s’avaluaran.

Un mateix candidat es pot presentar a tots els tipus d’ajut.

La resolució de la convocatòria dels ajuts es farà pública en un acte de lliurament, durant el qual la Comissió d’Investigació presentarà la Memòria científica 2026 de l’HUSE.

Aquesta convocatòria també es pot consultar al web de l’HUSE.

1.2. Termini i forma per presentar les sol·licituds
La documentació requerida per optar a qualsevol de les modalitats d’ajuts s’ha d’enviar per correu electrònic des de l’1 d’octubre fins al 24 de novembre de 2026 a les 15.00 hores a la secretaria de la Unitat d’Investigació, huse.secre.investig@ssib.es (ext. 75334, planta −1, mòdul I).

2. Reconeixements a les millors publicacions científiques

2.1. Objectiu
Reconèixer els millors articles científics publicats per professionals de l’Hospital Universitari Son Espases.

2.2. Modalitats
Modalitat A
Reconeixement a la millor publicació de l’HUSE

Modalitat B
B.1. Reconeixement a la millor publicació de residents de l’HUSE
B.2. Reconeixement a la millor publicació d’investigadors predoctorals de l’HUSE
B.3. Reconeixement a la millor publicació d’altres disciplines sanitàries (infermeria, fisioteràpia, tècnics de laboratori i altres) de l’HUSE

2.3. Dotacions
Modalitat A 
Un únic reconeixement de 2.000 euros.

Modalitat B 
1.000 euros per a cada submodalitat (B.1, B.2 i B.3).

Els fons atorgats es dipositen a nom de l’investigador beneficiari en un compte específic de l’IdISBa i, en cas que ja no tengui relació amb l’HUSE, passen al grup en el moment de la concessió i es dipositen al compte de l’autor de correspondència. 

Totes les despeses associades amb aquests fons s’han de justificar amb les factures corresponents i s’han de reflectir en la comptabilitat. 

Els fons es poden destinar a qualsevol activitat relacionada amb la recerca que el beneficiari consideri oportuna, sense limitació temporal.

2.4. Requisits 

2.4.1. Generals
Només poden optar als reconeixements els articles originals publicats en revistes nacionals o internacionals (incloent-hi les publicacions en línia) entre el 25 de novembre de 2025 i el 24 de novembre de 2026. 

En queden exclosos casos clínics, revisions narratives, llibres, capítols de llibre, cartes a l’editor, comentaris o qualsevol altra modalitat de treball que no sigui un article original. Es poden valorar les revisions sistemàtiques amb metaanàlisis. 

L’article ha de contenir alguna referència explícita al fet que l’autor pertany a l’HUSE.

2.4.2. Específics

Modalitat A 
Un dels tres primers autors o l’autor de correspondència ha de ser personal investigador de l’HUSE-IdISBa.

Modalitat B
El resident, investigador predoctoral o personal d’altres disciplines que opti al reconeixement ha de ser un dels tres primers signants del treball. La data de l’enviament del manuscrit a la revista ha d’estar dins el període de residència o predoctoral, segons correspongui. L’autor de correspondència ha de ser personal de l’HUSE.

2.5. Avaluació
Un mateix article es pot presentar en les dues modalitats, encara que només podrà ser premiat en una.

La Comissió d’Investigació de l’Hospital és l’encarregada d’avaluar els treballs que es presentin segons els criteris següents:
· Qualitat
· Variables bibliomètriques (quartil, factor d’impacte)
· Grau d’implicació dels professionals de l’HUSE (ordre a la llista d’autors)
· Col·laboració interdepartamental

2.6. Documentació que s’ha de presentar
Modalitat A
a) Sol·licitud de participació segons el model de l’annex 1.
[bookmark: _Hlk210382572]b) Una còpia de l’article en paper i una altra en format electrònic a l’adreça electrònica de la secretaria de la Unitat d’Investigació: huse.secre.investig@ssib.es.

Modalitat B
a) Sol·licitud de participació segons el model de l’annex 1.
b) Una còpia de l’article en paper i una altra en format electrònic a l’adreça electrònica de la secretaria de la Unitat d’Investigació: huse.secre.investig@ssib.es.
c) Carta de l’autor de correspondència en la qual accepta que l’article es presenti a aquest reconeixement.

3. Ajuts a projectes pilot

3.1. Objectius
Fomentar la incorporació a la recerca de categories professionals amb més dificultat de finançament (personal jove de menys de quaranta-cinc anys i/o serveis o grups sense projectes competitius en els darrers cinc anys).

Facilitar als investigadors l’obtenció de dades preliminars que puguin servir de punt de partida per a projectes de recerca d’un abast més gran capaços de competir en convocatòries estatals o internacionals.

La concessió de tots els ajuts està subjecta al compliment d’uns requisits mínims de qualitat, i es poden declarar desertes les modalitats en què no s’hi assoleixin.

3.2. Modalitats
a) Projecte bàsic
b) Projecte clínic (metges i cirurgians)
c) Altres disciplines sanitàries (infermeria, fisioteràpia, tècnics de laboratori i altres)

3.3. Dotació
Es destina un total de 30.000 euros a aquesta convocatòria d’ajuts a projectes pilot. S’atorga un import màxim de 5.000 euros per projecte. Es finança com a mínim un projecte per categoria, sempre que assoleixin la puntuació mínima establerta.

3.4. Candidats
Investigadors que tenguin la intenció de desenvolupar un projecte d’investigació i que no tenguin finançament per engegar-lo. Tant l’IP com la línia de recerca no poden disposar de finançament de projectes competitius directament relacionats amb la proposta.

Quan el candidat (investigador principal) sigui un resident, un investigador predoctoral o un contractat eventual, la sol·licitud s’ha d’acompanyar d’una carta en la qual el seu cap de grup o de servei avali l’estudi i es comprometi a presentar-ne la memòria justificativa en cas d’absència de l’investigador que sol·licita l’ajut.

No poden sol·licitar aquest ajut els investigadors que tenguin un projecte competitiu actiu en qualitat d’investigador principal.

Tampoc no hi poden optar els grups de recerca que tenguin un projecte pilot que hagi rebut un ajut en alguna de les dues convocatòries anteriors a aquesta.

3.5. Condicions
Els fons atorgats es dipositen a nom de l’investigador beneficiari en un compte específic de l’IdISBa. 

Totes les despeses associades al projecte s’han de justificar amb les factures corresponents i s’han de reflectir en la comptabilitat. 

Les despeses a les quals es poden destinar aquests fons són: adquisició de fungibles, ús de plataformes cientificotècniques o altres béns i serveis necessaris per desenvolupar el projecte. Aquests fons no es poden destinar a despeses de personal.

El període d’execució dels projectes pilot és de dos anys a partir de la data de la recepció dels fons. Una vegada conclòs el període d’execució, els investigadors disposen de tres mesos (amb avís previ) per presentar-ne les memòries justificatives a la secretaria de la Unitat d’Investigació (huse.secre.investig@ssib.es).

En cas que es produeixi un retard justificable en l’execució, l’investigador principal ha de sol·licitar una pròrroga a la Comissió d’Investigació en la qual n’indiqui els motius. La pròrroga pot ser d’un any, com a màxim.

La memòria justificativa s’ha d’ajustar al model establert per la Comissió d’Investigació, que es posarà a l’abast de l’investigador principal del projecte (annex 2). El contingut ha d’incloure tant els aspectes científics que expliquin els resultats obtinguts i el pla de difusió com una justificació de la despesa que s’ha fet. El fet de no justificar els projectes finançats implicarà la devolució de l’import concedit i els fons no executats seran objecte de reintegrament. Els grups de recerca només poden optar als ajuts de projectes pilot si han presentat, en el termini establert, la memòria justificativa de projectes pilot premiats anteriorment.

Els resultats reflectits en aquestes memòries s’han d’exposar posteriorment en l’edició de les jornades de projectes pilot o en els actes de lliurament dels ajuts i premis corresponents.

3.6. Avaluació
Cadascun dels vocals de la Comissió d’Investigació (que no poden tenir conflicte d’interessos amb l’IP o l’equip candidat) puntuarà de 0 a 10 els quatre criteris de valoració que es detallen a continuació. La puntuació final s’obté del càlcul de la mitjana aritmètica de les puntuacions obtingudes en cada criteri. Es tindrà en compte la perspectiva de gènere.

Hipòtesis i objectius 
· Novetat, originalitat i innovació de la proposta. 
· Rellevància, interès i aplicabilitat. 
· Adequació de la formulació dels objectius: clars, concrets i factibles.

Metodologia
· La mostra que es vol estudiar és vàlida per als objectius que es plantegen. 
· Els mètodes que s’han de desenvolupar són assequibles per al grup. 
· El projecte s’ajusta a les normes ètiques d’investigació. 
· S’hi exposen les variables. 
· Se n’explica el disseny, s’han considerat les possibles eventualitats i els     biaixos que poden limitar la validesa dels resultats obtinguts.
· Pla d’anàlisi ajustat als objectius exposats.

Rellevància científica i factibilitat 
· Es valora si amb la metodologia científica exposada es poden aconseguir els objectius que es proposen. 
· Adequació dels objectius i de la metodologia a les característiques del grup. 
· Adequació del pla de treball i el cronograma. 
· Adequació de l’entorn al treball i l’equip disponible.

Interès estratègic per a l’HUSE-IdISBa
Fomentar la incorporació a la recerca de categories professionals amb una dificultat més gran de finançament (personal jove de menys de quaranta-cinc anys i/o serveis i grups sense projectes competitius en els darrers cinc anys).

*En el cas que es tracti d’un investigador no adscrit a cap grup de recerca de l’IdISBa, l’acceptació de l’ajut implica que n’ha de passar a formar part com a personal investigador.

3.7. Documentació que s’ha de presentar
a) Sol·licitud de participació segons el model de l’annex 1.
b) Sol·licitud de participació i descripció del projecte segons el model de l’annex 2.
c) Curriculum vitae abreujat, CVA (https://cvn.fecyt.es/editor/).
d) En cas que el sol·licitant sigui resident, investigador predoctoral o contractat eventual, carta del cap de grup o de servei responsable.

4. Ajuts a estades amb substitució en un centre d’investigació nacional 
o internacional

4.1. Objectius
Impulsar la col·laboració dels grups d’investigació de l’HUSE amb altres grups d’investigació nacionals i internacionals, gràcies al finançament de l’estada i la dotació econòmica per substituir l’activitat assistencial (del facultatiu o infermer) en el servei implicat mentre aquesta duri (un màxim de tres mesos). 

La convocatòria d’estades curtes convencional (que no inclou contracte de substitució) està oberta de manera continuada, tot l’any, al web de l’HUSE.

4.2. Dotació
Aquests ajuts estan pensats per finançar l’estada d’investigadors de l’HUSE a centres d’investigació de grups col·laboradors receptors per dur-hi a terme experiments específics o aprendre tècniques o procediments nous.

La dotació total destinada és d’un màxim de 5.000 euros per fer una estada de tres mesos com a màxim i de 15.000 euros per cobrir les despeses de substitució. 

Si l’estada és inferior a tres mesos, l’import màxim que es finança és proporcional al que se sol·licita a l’annex 4.

4.3. Concessió
Una plaça per a personal assistencial (facultatiu o infermer).
*Cobreix l’estada i la substitució de la persona que sol·licita l’ajut.

4.4. Requisits
a) 	No haver rebut finançament en la convocatòria d’estades curtes que està oberta de manera continuada.
b) 	Poden optar a aquests ajuts tots els investigadors assistencials (personal facultatiu o infermeria) de l’HUSE.
c) 	Cal presentar una carta d’acceptació del grup receptor signada per l’investigador responsable en la qual s’exposin les bases de la col·laboració i els motius pels quals es considera oportú fer l’estada.
d) 	Presentar una carta del grup sol·licitant de l’HUSE, signada per l’investigador principal, en la qual s’expliquin els motius de la sol·licitud de l’ajut per a la col·laboració.
e) 	S’ha d’adjuntar la sol·licitud del servei implicat i l’autorització de la Gerència de l’HUSE per fer l’estada.

A l’hora d’acceptar l’ajut, la persona que el sol·licita ha de declarar per escrit que no ha rebut cap ajuda equivalent pels mateixos conceptes.

En el cas que es tracti d’un investigador no adscrit a cap grup d’investigació de l’IdISBa, l’acceptació de l’ajut implica que n’ha de passar a formar part com a personal investigador.

4.5. Mèrits
a) 	Haver publicat algun article amb el grup receptor amb el qual s’estableix la col·laboració.
b) 	Tenir o haver tingut algun projecte en col·laboració amb el grup receptor amb el qual s’estableix la col·laboració.
c)	Disposar de projectes competitius i que no tinguin cap partida destinada a sufragar aquest tipus d’acció.
d) 	Trajectòria científica del candidat a partir del seu currículum.
e) 	Proposta científica de col·laboració.
f) 	Historial del grup d’investigació del candidat i de la seva relació científica amb el grup receptor (es valoren projectes i articles científics conjunts).

4.6. Avaluació
Tots els vocals de la Comissió d’Investigació de l’HUSE han d’avaluar la sol·licitud i han de considerar la qualitat científica de la proposta. 

En el cas de les estades, s’ha d’avaluar la necessitat de fer-les per millorar la recerca actual del grup, en el context de la investigació en curs.

La baremació s’ha de fer d’acord amb els criteris d’avaluació següents: currículum del candidat (30 %), projectes i productivitat científica entre el grup candidat i el receptor (10 %) i proposta científica de la col·laboració (60 %).

4.7. Partides finançables
a) 	Estada nacional (màxim de 3.500 euros o la part proporcional)
Un viatge (anada i tornada) en classe turista.
Allotjament, dietes i transport intern (màxim de 250 euros per setmana).
b) 	Estada internacional (màxim de 5.000 euros o la part proporcional)
Un viatge (anada i tornada) en classe turista.
Allotjament, dietes i transport intern (màxim de 350 euros per setmana).
c) 	Despeses de substitució per un període màxim de tres mesos (per un màxim total de 15.000 euros).

4.8. Documentació que s’ha de presentar
a) 	Sol·licitud de participació segons l’annex 4.
b) 	Carta d’acceptació del grup receptor signada per l’investigador responsable.
c) 	Sol·licitud del cap de servei a la Gerència de l’HUSE.
d)	Autorització de la Gerència de l’HUSE.
e) 	Curriculum vitae abreujat, CVA (https://cvn.fecyt.es/editor/).
f) 	Proposta del projecte que es vol dur a terme.
g) 	Documentació acreditativa dels mèrits.



En cas que s’atorgui l’ajut
Abans de començar l’estada, el candidat pot presentar els rebuts i els comprovants de les despeses de vols i allotjament.

En acabar l’estada, el candidat ha de presentar els rebuts i comprovants de les despeses (detallats), una declaració que no ha rebut cap altre ajut equivalent pels mateixos conceptes, un informe del centre receptor indicant que hi ha fet l’estada i una còpia del contracte de substitució, així com la memòria justificativa de l’estada. 

Els resultats que reflecteixi la memòria s’han d’exposar en l’edició de les jornades o actes de lliurament dels ajuts i premis de l’HUSE (cal avisar-ne amb antelació).

